నెల్లూరు
నెల్లూరు (Nellore), భారతదేశం లోని ఆంధ్ర ప్రదేశ్ రాష్ట్రంలో దక్షిణతీరప్రాంతపు అయిన శ్రీ పొట్టి శ్రీరాములు నెల్లూరు జిల్లా యొక్క ముఖ్య పట్టణము, మండలము, లోక్‌సభ, శాసన సభ నియోజక వర్గము కూడాను. నెల్లూరు వరి సాగుకు, ఆక్వా కల్చర్‌కు ప్రసిద్ధి. ఈ నగరం పెన్నా నది ఒడ్డున ఉంది. ఇక్కడ ప్రాచీనమైన శ్రీ తల్పగిరి రంగనాధస్వామి వారి ఆలయం ఉంది. ఇది ప్రపంచంలోనే ఉన్న మూడు రంగనాధ స్వామి దేవాలయాల్లో ఒకటి (మిగిలినవి శ్రీరంగం, శ్రీరంగపట్టణం). అంతేకాక ప్రాచీనమైన శ్రీ మూలస్థానేశ్వర స్వామి వారి దేవాలయం కూడా ఉంది. రాష్టృంలో అత్యంత వేగంగా అభివృద్ధి చెందుతున్న నగరాల్లో నెల్లూరు నగరం ఒకటి. జనాభా సుమారు 6 లక్షలు.
బుచ్చిరెడ్డిపాలెము
బుచ్చిరెడ్డిపాళెం, ఆంధ్ర ప్రదేశ్ రాష్ట్రములోని శ్రీ పొట్టి శ్రీరాములు నెల్లూరు జిల్లాకు చెందిన ఒక మండలం మరియు గ్రామము. నెల్లూరు నుండి 15 కి.మీ.ల దూరములో ఉన్న ఈ గ్రామము నెల్లూరు - ముంబైని కలుపుతున్న రాష్ట్ర రహదారి మీద ఉంది. సమీప రైల్వే స్టేషను‌ నెల్లూరులో, ఓడరేవు కృష్ణపట్నము వద్ద మరియు విమానాశ్రయము రేణిగుంటలో ఉన్నాయి. బుచ్చిరెడ్డిపాలెము మండలము యొక్క జనాభా దాదాపు 30 వేలు. ఇక్కడి ప్రజల ముఖ్య జీవనాధారము వ్యవసాయము మరియు వ్యాపారము. వరి మరియు చెరుకు పండిస్తారు. రొయ్యలు మరియు చేపల పెంపకము (ఆక్వా కల్చర్‌) కూడా చేస్తారు. మండల ప్రజల మనోరంజనము కొరకు మూడు సినిమా థియేటర్లు ఉన్నాయి.